Indlæg på TIVOLI` s generalforsamling torsdag d. 27. april 2023 kl. 13.30 i Tivolis koncertsal.

(Delårsrapport for første Q?) Tak for gennemgang)

Mit navn er Bjarne Kongsted.

Når jeg har bedt om ordet på TIVOLI´ s generalforsamling, er det som repræsentant for Dansk Aktionærforening. Vi er en forening og interesseorganisation for ca. 17.000 medlemmer. Foreningen repræsenterer de private investorers interesser, blandt andet på selskabernes generalforsamlinger.

Vi er medejere og kan forholde os til resultaterne, til strategien, til ledelsen, herunder ledelsens aflønning og vi har også en holdning til større sager i og omkring virksomheden og også virksomhedens ry og rygte i offentligheden.

Der har jo altid været noget eventyrligt – noget magisk - ved at gå ind i Tivoli. Og sådan er det fortsat. Tivolis mission lyder ` Vi vil betage vores kunder` og visionen lyder `vi vil være et førende, internationalt oplevelsesbrand`. Jeg mener at Tivoli lever op til begge begreber. Men en ting er jo det oplevelsesmæssige og det visuelle, en anden ting er drift og økonomi.

For tre år siden kom Corona- epidemien væltende ind over hele kloden. Det kunne have været en trussel mod Tivolis fortsatte eksistens. Smitte, forsamlingsforbud, sygdomme, mangel på personale, markant faldende omsætning, kunne alt sammen have været en medvirkende årsag til TIVOLIS manglende overlevelse.

Men sådan gik det heldigvis ikke! Regnskabsårene 2020 og 2021 er ikke noget at skrive hjem om. Det var negative tal på næsten alle de vigtige områder. Men meget ændrede sig i 2022. Omsætningen steg så kraftigt, at den blev større end før Corona krisen.

Hvis man tager højde for salget af TIVOLI Casino til Danske spil (2019) er også overskuddet nu, større end før Corona epidemien. Så forretningen Tivoli er igen blevet en sund forretning. Tivolis gæster er vendt tilbage. Flot at komme så stærkt igen efter Covid19.

Også flot, at der så hurtigt kom styr på de uroligheder der indtræf i forbindelse med fredagsrock. Måske det bedste eksempel på en handlekraftig ledelse i TIVOLI.

I oplyser i jeres noter til regnskabet, at i har vedtaget net zero emissions i scope 1 og 2 inden udgangen af 2025. Dejligt at ”den gamle have” også går foran når det gælder klimaet og miljøet.

Det er måske nok de fleste bekendt, at der bag ejerkredsen af TIVOLI står 2 store aktionærer nemlig Skandinavisk Holding og Chr. Augustinus fonden som tilsammen ejer over 50% af aktiekapitalen, resten fordeles blandt 20.00 aktionærer, som jo egentlig er ganske mange. De fleste af disse aktionærer er hvad vi kalder småaktionærer.

Har man tilstrækkelig mange aktier kan man få det der hedder et aktionærkort. Et aktionærkort kræver 100 aktier. Og til en kurs på ca. 800 kræver det altså et depot med en kursværdi på over 80.000,- kr. i Tivoli aktier.

Mit første spørgsmål skal derfor lyde, om man i Tivolis bestyrelse har overvejet at nedsætte antallet, måske til 50. stk. Så også aktionærer med et depot på en kursværdi på omkring 40.000,- kr., har mulighed for at få et aktionærkort. Jeg har godt bemærket at en aktionær har fremsat forslag om at aktionærkortets fordele udvides. Men det er jo en anden udfordring.

Nu plejer en TIVOLI aktie ikke at være den største udbytteaktie og er det heller ikke i år, med et udbytte på kr. 2,80 pr. aktie, men derfor alligevel godt at se, at der udbetales udbytte igen, selvom det ikke kan måles i procenter men måske nok i promiller. Men selskabet lever nu igen op til, tidligere tiders beslutning om en udbytteprocent på 25 af årets overskud.

Det er altid interessant for en aktionær at høre om forventningerne til fremtiden. En stigning på 5% i besøgstallet forventer TIVOLI, men med samme omsætning som året før, og med et marginal lavere resultat end for 2022. Det lavere resultat begrundes med investeringer i Tivolis forretninger og at ruste `Haven` til de kommende år. Det kan vise sig, at det er gode og fornuftige beslutninger, der her er truffet.

Tivoli har gennem de senere år været igennem nogle turbulente år, på linje med det øvrige samfund. Men forretningen har igen vist at kriser og krige i den omkringliggende verden ikke en nok til at true konceptet TIVOLI, for nu at bruge et nymodens ord.

Men jeg vil alligevel afslutte mit indlæg, med at spørge TIVOLIS ledelse om 2023 kommer til at byde på ekstraordinære udfordringer og hvordan er TIVOLI gearet til at møde disse urolige tider, med kraftige stigende priser, manglende leverancer, flaskehalse, uro på de finansielle markeder, krig i Europa og kommer disse faktorer til at betyde noget for selskabets resultat for indeværende år – med den viden som i har på nuværende tidspunkt?

Jeg kunne egentlig også godt tænke mig at høre om der kan skaffes personale og måske ikke mindst lejere til de forskellige funktioner/aktiviteter.

Til slut vil jeg gerne takke for ordet og ønske TIVOLI et rigtigt godt 2023 både til medarbejdere, ledelse og bestyrelse.

Tak for ordet.

25-04-2023

Bjarne Kongsted – Dansk Aktionærforening

Efterskrift:

Bestyrelsesformand Tom Knutzen aflagde beretning

300 til generalforsamling

Hybrid generalforsamling

Skandinavisk Holding ejer 31,8% af aktiekapitalen

Chr. Augustinus Fabrikker ejer 25,4%

20.000 øvrige aktionærer

Overskud på kr. 65,1 mio

Der udloddes et udbytte på 25% af årets resultat.

Tivoli vil prioritere bæredygtighed

Vil overveje at ændre på antallet af aktier for at få et aktionærkort. (næste generalforsamling)

Ingen udfordringer med at få kvalificeret personale

Har fået rekordomsætning efter Corona tiden!